יום רביעי-חמישי ח'-ט' באלול התשע"ד  
04-05 בספטמבר 2014

**משניות: ראש השנה, ג', ח' ואבות ד', כ'  
  
משנה ראש השנה, פרק ג' משנה ח':  
החשיבות הרבה של כוונת הלב**

​

מסכת ראש השנה שייכת לסדר מועד, ושייכת למצוות תקיעת שופר שהיא מצווה מן התורה לשמוע קול שופר בראש השנה. מצוות שופר צריכה כוונה, כלומר, אדם צריך להתכוון לצאת ידי חובת המצווה.  
המשנה מביאה שני אירועים שאירעו לבני ישראל במדבר ובהם היתה חשיבות רבה לכוונת הלב של בני ישראל:

1. כאשר היו ישראל ברפידים בא עמלק להילחם בהם. משה ציווה על יהושע לצאת ולהילחם בעמלק עם חייליו והוא עצמו עלה לראש גבעה ואיתו אהרון וחור. כאשר הרים משה את ידיו - גבר ישראל, וכאשר הניח ידיו - גבר עמלק. אהרון וחור עזרו לו להרים את ידיו.  
   וכי ידיו של משה נלחמות בעמלק? או שוברות את כוח ישראל? ודאי שלא.  
   לידי משה אין כוח מאגי על-טבעי. הרמת הידיים הייתה הוראה לבני ישראל שיסתכלו מעלה וישעבדו ליבם לאביהם שבשמיים. בזכות האמונה ובכוחה ניצחו.
2. בני ישראל התלוננו על המן ועל מחסור במים ובגלל תלונותיהם נענשו במכה של נחשים שרפים ורבים מתו. משה התפלל בעד העם ואז אמר לו ה׳ שיעשה צורה של נחש מנחושת וישים אותו על עמוד גבוה (=נס) וכל אדם שננשך ויביט בנחש יתרפא. שואלת המשנה: וכי נחש ממית, או נחש מחייה?! האם לחתיכת הנחושת יש כוח לרפא? כמובן שלא אלא בזמן שישראל יסתכלו כלפי מעלה ושיעבדו את ליבם לאל שבשמיים- היו מתרפאים ואם לא שיעבדו ליבם לאל - היו נימוקים (=חולים ומתים). מסתבר שהנחש היה אמצעי שיגרום לעם להביט כלפי מעלה.

בסוף המשנה נאמר שמי שלא מחויב בקיום מצווה אינו יכול להוציא אחרים ידי חובתם ולכן חירש (בזמנם- אדם שלא שומע ולא מדבר ולכן לא מפותח שכלית), שוטה (עושה שטויות) וקטן (פחות מגיל 13) אינם יכולים להוציא אחרים בתקיעת שופר שלהם כי הם עצמם אינם חייבים בכך.

**משנה מסכת אבות פרק ד׳ משנה כ׳:**

מסכת אבות שייכת לסדר נזיקין אבל היא עוסקת במאמרים של מוסר וחוכמה. היא נקראת מסכת אבות כי נאמרים בה דבריהם של אבות האומה שהם התנאים או שהמאמרים עצמם הם יסודיים ועיקריים ולכן נקראים אבות.  
אלישע בן אבויה היה רבו של רבי מאיר. אלישע יצא לתרבות רעה ונהפך לכופר וכינו אותו ״אחר״. למרות זאת המשיך רבי מאיר ללמוד תורה מפיו ודימו את הדבר למי שמצא רימון, אכל את גרעיניו ואת הקליפה זרק כך גם רבי מאיר ידע להבדיל בין דברי תורה שלמד מרבו אלישע ובין דברי כפירה שלא קיבל ממנו. אלישע בן אבויה אומר: מי שלומד כשהוא ילד דומה לדיו כתובה על נייר חדש, כמו שהכתב ברור ולא נמחק בקלות, כך גם תורתו חקוקה במוחו ולא נשכחת ממנו.  
אבל מי שלומד כשהוא כבר זקן דומה לדיו כתובה על נייר מחוק- הכתב מטושטש ונמחק בקלות וכך גם הלמידה של הזקנים- בקושי קולטים ומה שהצליחו ללמוד הם שוכחים מהר.  
בחלקה השני של המשנה מובאת מחלוקת בנושא: המורה הראוי ללמוד ממנו.  
לדעת רבי יוסי בר יהודה, איש כפר הבבלי, מי שלומד תורה ממורים צעירים דומה למי שאוכל ענבים לא בשלים ושותה יין שנלקח מהגת, שעדיין תוסס ומעורבים בו שמרים וכך גם המורים הצעירים שאינם מלומדים דיי הצורך ולא כדאי ללמוד מהם. אך הלומד מהזקנים דומה למי שאוכל ענבים בשלים ומתוקים ושותה יין ישן שהוא משובח וכך גם המורים הזקנים שחוכמתם מרובה ודבריהם מגובשים ומסודרים.  
רבי יהודה הנשיא אומר: "אל תסתכל בקנקן אלא במה שיש בו. כשם שאי אפשר לקבוע את טיב היין לפי מראה הקנקן, כך אין חכמת האדם לפי גילו".  
יש קנקן חדש שמלא ביין (צעיר שחכמתו מרובה ומשנתו ברורה), ויש קנקן ישן שאין בו אפילו יין חדש (זקן שאין בו שמץ חכמה כי לא למד בחייו או שחכמתו מבולבלת).

**שאלות על המשניות הנ"ל:**

שאלות על משנה ראש השנה, פרק ג', משנה ח' -  
1. לאיזה סדר שייכת מסכת ראש השנה?  
2. מהי המצווה העיקרית של ראש השנה לפי התורה?  
3. מהן שתי הדוגמאות המובאות במשנה לכך שכוונת הלב חשובה יותר מהמעשה החיצוני?

שאלות על מסכת אבות, פרק ד', משנה כ' -  
1. מה ארע לאלישע בן אבויה בסופו?  
2. כיצד הרשה רבי מאיר לעצמו להמשיך ללמוד תורה מפיו של רבי אלישע בן אבויה?  
3. הלומד ילד, למה הוא מדומה? והלומד זקן, למה הוא דומה? הסבר המשל והנמשל.  
4. ממי כדאי ללמוד לדעת רבי יוסי בר יהודה, איש כפר הבבלי? וממי לא כדאי ללמוד?  
5. מהו המשל הממחיש את דבריו?  
6. מה סובר רבי בעניין זה ומדוע?  
7. מהו המשל הממחיש את דעתו?  
8. לאיזה סדר שייכת מסכת אבות ובמה היא עוסקת?